[Foto’s] Bekendstelling: Klein enjin, gróót hartDie nuwe 2.0-viersilinderturbopetrol- Jaguar F-Type (Foto: Jaguar) Maroela Media het verlede week die bekendstelling van die nuwe 2.0-viersilinderturbopetrol- Jaguar F-Type bygewoon. Ja, jy het reg gelees: ŉ tweesitplek-, agterwielaangedrewe sportmotor met slegs 1 997 cc. Dit verf wel nie die hele prentjie nie: 221 kW en 400 Nm … Mooi, man. Om dit in perspektief te plaas – Magnum PI se Ferrari het maar 169 kW en 275 Nm gehad. Net soos die drie bere en hul pap, het elkeen ŉ voorkeur. In die F-Type is daar nou 221 kW – 400 Nm, 250 kW – 450 Nm, 280 kW – 460 Nm, 294 kW – 460 Nm, 405 kW – 680 Nm en 423 kW – 700 Nm. Die 221 kW-model is Jaguar se nuwe Ingenium-petrolenjin. Die verskeie keuses bied elke bestuurder iets. As jy gereeld ry asof jou broek aan die brand is, glo ek die 280 kW-V6 is in die kol, maar daar is manne daar buite wat vir jou sal sê die 423 kW-model is vir hulle net reg … ek dink hulle hoort in die groendakkies, maar nou ja. As ek enige model in die reeks kon kies om te besit, sou ek ŉ 280 kW-V6-koepee, handrat, koop. Die nuwe 2.0-viersilinderturbopetrol- Jaguar F-Type (Foto: Jaguar) Is daar plek in die reeks vir die 2.0? Beslis. Die F-Type, 221 kW, 400 Nm, kan sy sokkies optrek met die beste daar buite. Dit bied ŉ F-Type teen ŉ laer pryspunt waar mens voorheen bo R1 miljoen sou moes opdok vir die 250 kW-V6. Daar is bietjie aan die akoestiek gewerk sodat daar ŉ aangename gebrul deur die uitlaatpype deurkom. Nee, dit gee nie hoendervleis soos die V6 vir my nie – maar dit is nie onaangenaam nie. Die 2.0-F-Type voel soos sy sterker boetie. Lang enjinkap, sit lekker laag, sitplekke wat jou mooi om die heupe gryp en baie krag. Dit is lieflik. Ek wil graag wel die spoed van die 2.0 in perspektief plaas: Die 2.0 is nie veel stadiger as die twee goedkoopste V6-modelle nie. Wat die 2.0 wel bied, is die geleentheid om hard te ry, sonder om jouself te verongeluk. Mens kan met die 2.0 jou limiet gaan soek, sonder om op ŉ landmyn te trap. Daai landmyn, glo ek, is die V8-modelle. Hulle klink asemrowend mooi, en ek het my Jaguar se gevorderde bestuurdersopleiding in ŉ F-Type, V8 Convertible, voltooi – maar as jy nie jou storie ken nie, gaan hy jou moontlik byt. Die 2.0 is 52 kg ligter as sy V6-boetie, en mens voel dit in die hantering. Wat ons ook in ag moet neem: Die F-Type is asemrowend mooi. Só mooi dat daar mense is wat nie wil jaag nie, maar dink dis mooi – vir wie 221 kW heeltemal voldoende is. ŉ Slim besluit – dink ek. Die 2.0-reeks lyk só: Die F-Type-reeks word gedek deur ŉ 3 jaar/100 000 km-waarborg en 5 jaar/100 000 km- omvattende instandhoudingsplan met diensintervalle van 26 000 km. Ons sal vroeg volgende jaar meer tyd met die F-Type deurbring op openbare paaie en kyk hoe vaar hy teen sy mededingers.